শ্রীলংকায় উৎসব থেকে ফিরে নিজের প্রতিক্রিয়ায় বুধবার মিঠু বলেন, দেশে প্রদর্শনের পর এই প্রথম বাইরের কোনো উৎসবে গেল ‘কমলা রকেট’। প্রথম অংশগ্রহণেই এত বড় পুরস্কার পাব ভাবিনি। উৎসবে জুরিদের প্রশংসা পেয়েছি। পুরস্কার গ্রহণের সময় আনন্দের পাশাপাশি খারাপ লেগেছে এই ভেবে যে, এ ছবিটি আমি তো দেশের বাইরের মানুষদের জন্য বানাইনি। দেশের মানুষের জন্যই বানিয়েছি। কিন্তু তাদেরই দেখাতে পারলাম না ভালোভাবে। কথাসাহিত্যিক শাহাদুজ্জামানের ‘মৌলিক’ ও ‘সাইপ্রাস’ নামের দুটি গল্প অবলম্বনে শাহাদুজ্জামান ও নূর ইমরান মিঠুর যৌথ চিত্রনাট্যে চলচ্চিত্রটি নির্মাণ করেন মিঠু। ইমপ্রেস টেলিফিল্ম লিমিটেড প্রযোজিত চলচ্চিত্রটি মাত্র দুটি হলে মুক্তি পায় চলতি বছরের ১৬ জুন। মিঠু জানান, রাজধানীর স্টার সিনেপ্লেক্সে তিন সপ্তাহ ও যমুনা ব্লকবাস্টার সিনেমাসে চলচ্চিত্রটি এক মাস প্রদর্শিত হয়। দর্শকমহলে দারুণ সমাদৃত এ চলচ্চিত্রটি দেশের অন্য কোনো প্রেক্ষাগৃহে মুক্তি দিতে না পারার বেদনা বহণ করছেন নির্মাতা। তিনি বলেন, যতজন দর্শক ছবিটি দেখেছে কেউ বলেনি ছবিটি খারাপ বা বোরিং। সবাই ছবিটি শেষ করেই বেরিয়েছেন। ছবিটি আমি সাধারণ মানুষের জন্যই নির্মাণ করেছিলাম।